**ELŐTERJESZTÉS**

**Szombathely Megyei Jogú Város Közgyűlésének 2020. szeptember 24-i ülésére**

**Javaslat az új bölcsőde kialakításával kapcsolatos**

**döntés meghozatalára**

Szombathely Megyei Jogú Város Közgyűlése 359/2019.(VIII.27.) Kgy. sz. határozatával felhatalmazta a Polgármestert, hogy **TOP-6.2.1-19 kódszámú „Bölcsődei férőhelyek kialakítása, bővítése”** című felhívásra pályázatot adjon be új bölcsődei intézmény építésére.

Szombathely Megyei Jogú Város Önkormányzata 2020. június 08-án támogatási szerződést kötött **TOP-6.2.1-19-SH1-2019-00001 kódszámú „Új bölcsőde építése Szombathelyen”** című projektre. A projekt helyszíne Szombathely, Markusovszky u. 8. sz. 2689/2. helyrajzi szám alatti ingatlan. A projekt bruttó összköltsége 460 000 000,- Ft.

A projekttel kapcsolatos vázlattervek elkészültek, melyeket a tervező, Savaria Városfejlesztési Nonprofit Kft képviseletében Piroska László által bemutatásra kerülnek a 2020. szeptember 24-i közgyűlésen.

A bemutatott vázlattervek készítése során folyamatos egyeztetések történtek a városi főépítésszel, továbbá figyelembe vettük a vonatkozó szabványi, jogszabályi előírásokat, a kisgyermekellátás területén jártas módszertani szakértő véleményét. A szakértő nyilatkozata az előterjesztés mellékletét képezi (1. melléklet)

Tájékoztatom a Tisztelt Közgyűlést, hogy a tervezett bölcsőde alapterülete 662 m2, amelyből a vonatkozó jogszabályi és egyéb előírások szerinti kötelező tevékenység területigénye 586 m2, a fennmaradó terület pedig az egyéb funkciókat, pl. közlekedő, babakocsi tároló, kazánház, elektromos kapcsoló helyiség stb. biztosítja (2. melléklet)

A beruházás megvalósítására támogatásból rendelkezésre álló fedezet nagysága: nettó 308.440.000,- Ft, azaz bruttó 391.718.800,- Ft.

Tájékoztatom a Tisztelt Közgyűlést, hogy a vázlattervek elkészítésével egy időben a tervező Savaria Városfejlesztési Nonprofit Kft elkészítette a beruházás becsült értékének számítását is, melynek összege nettó 341.832.500,- Ft, azaz bruttó 434.127.275,- Ft (3. melléklet).

További költséget jelent a 14 db szülői parkoló létesítése, melyek előzetesen kalkulált kivitelezési költsége nettó 10.700.000,- Ft, azaz bruttó 13.589.000,- Ft.

A fentiek alapján a tervezett beruházás – támogatáson felüli – forrásigénye bruttó 55.997.475,- Ft.

Eszközbeszerzésre a projekt keretében 25.000.000,- Ft támogatási összeg áll rendelkezésre. A projekt költségvetéséből minden szükséges eszköz és felszerelési tárgy finanszírozása ezért várhatóan nem lehetséges, így önkormányzati önerő bevonása szükséges 2021. évben. A projekten kívüli berendezési és felszerelési tárgyak költsége az épület egészére vonatkozóan 23.551.806,- Ft, az udvarrészek esetében pedig további 5.996.000,- Ft 2020. évi árszint figyelembe vételével kalkulálva (4.melléklet).

A beruházás befejezését követően az intézmény működtetése az önkormányzat feladata, emiatt a tervezési folyamatba bevontuk a Szombathelyi Egyesített Bölcsődei Intézmény vezetőjét, mint módszertani szakértőt, Sebestyén Biankát, aki a jövőbeni üzemeltetési költségek tekintetében elkészítette szakmai anyagát.

A 48 férőhelyes intézmény működtetéséhez 13 fő személyi állomány szükséges. Az állami normatíva a feladatalapú ellátás személyi jellegű költségeinek egy részét finanszírozza, mely 2020. évben 55%-ot jelent, de ennek meghatározása évente eltérő mértékű.

A bölcsőde fenntartóját az állami költségvetés feladatalapú finanszírozás formájában támogatja a szakdolgozók bére esetében. Ennek az összegnek a számításánál az igénybe vett férőhelyszám szerint számolják a szakdolgozók bérének arányos részét.

Az új intézmény esetében a személyi jellegű költségek várható összege 69.179.960,-Ft/év 2022. évtől kezdődően (5. melléklet).

Fentiek alapján javaslom, hogy a Közgyűlés az új bölcsőde létesítésével kapcsolatban a felmerülő költségek tekintetében biztosítsa az épület kivitelezéséhez a becsült költségvetés alapján szükséges bruttó 42.408.475,- Ft, a parkolók kialakításához bruttó 13.589.000,- Ft fedezetet, összesen: 55.997.475,- Ft összegben.

Az előterjesztés mellékletét képezik a fejlesztésre vonatkozó vázlattervek, amelyek - terjedelmükre tekintettel - csak elektronikusan kerülnek megküldésre.

Elérhetőségük: www.szombathely.hu/kozgyules/e-kozgyules/2020/

Kérem a Tisztelt Közgyűlést, hogy a terveket megtekinteni és megtárgyalni, valamint a határozati javaslatot elfogadni szíveskedjék.

**Szombathely, 2020. szeptember 17.**

 **/: Dr. Nemény András :/**

**Határozati javaslat**

**……../2020. (IX. 24.) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat az új bölcsőde kialakításával kapcsolatos döntés meghozatalára” című előterjesztést, és az alábbi döntéseket hozta.

1. A Közgyűlés megismerte az új bölcsőde építésére vonatkozó vázlatterveket, azt elfogadja és felhatalmazza a Polgármestert, hogy a tervek engedélyező hatósághoz történő benyújtásáról, a kiviteli tervek elkészítéséről és a közbeszerzési eljárás lefolytatásáról gondoskodjon.
2. A Közgyűlés jóváhagyja, hogy az „Új bölcsőde építése Szombathelyen”című projekt kivitelezésének megvalósításához szükséges bruttó 55.997.475,- Ft fedezet pályázatban nem elszámolható önerő formájában, az épület kivitelezéséhez és a szülői parkolók építéséhez a 2021. évi költségvetésben kerüljön biztosításra.

**Felelős:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője,

Stéger Gábor, a Közgazdasági és Adó Osztály vezetője,

Dr. Kovácsné Takács Klaudia, a Savaria Városfejlesztési Nonprofit Kft. ügyvezetője)

**Határidő:** 1.pontazonnal

2.pont: 2021. évi költségvetési rendelet elfogadása